S-157/2015

Mál þetta, sem dómtekið var þann 21. janúar sl., er höfðað með tveimur ákærum lögreglustjórans á Norðurlandi eystra á hendur X;

Ákæra, útgefin 19. nóvember 2015. Mál nr. S-157/2015.

„fyrir umferðarlagabrot, með því að hafa að kvöldi föstudagsins 25. október 2015, ekið bifhjólinu [...], án skráningarmerkja og undir áhrifum fíkniefna (í blóðsýni mældist tetrahýdrókannabínól 19 ng/ml.), án ökuréttinda og án þess að nota hlífðarhjálm, frá Skútagili á Akureyri, yfir í Naustahverfi og aftur til baka um götur bæjarins, þar sem hann ók meðal annars um Skógarlund og eftir göngustíg sem liggur frá Þingvallastræti og að bifreiðastæði við Háskólann á Akureyri, við Norðurslóð, þar sem lögreglan stöðvaði akstur hans.

Telst þetta varða við 1. mgr. 13. gr., 1. mgr., sbr. 2. mgr. 45. gr. a., 1. mgr. 48. gr., 1. mgr. 63. gr., 1. mgr. 72. gr. sbr. 100. gr. umferðarlaga nr. 50/1987 með síðari breytingum og 17. gr. reglugerðar nr. 751/2003 um skráningu ökutækja.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. og 102. gr. nefndra umferðarlaga, sbr. síðari breytingar.“

Ákæra, útgefin 5. janúar 2016. Mál nr. S-11/2016.

„fyrir eftirtalin fíkniefnalagabrot:

I.

Með því að hafa aðfararnótt sunnudagsins 25. júní 2015, verið með í vörslum sínum, 1,73 grömm af maríhúana, þegar lögregla hafði afskipti af honum á heimili sínu að Skarðshlíð 14g.

II.

Með því að hafa miðvikudaginn 29. júlí 2015, verið með í vörslum sínum, 1,44 grömm af maríhúana og 0,45 grömm af tóbaksblönduðu kannabisefni, þegar lögregla hafði afskipti af honum á heimili sínu að Skarðshlíð 14g.

Teljast brot þessi varða við 2. gr., sbr. 5. gr. og 6. gr. laga um ávana- og fíkniefni nr. 65/1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 30.516 og 30.746, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærði krefst vægustu refsingar sem lög leyfa.

III.

Í þinghaldi þann 21. janúar sl., voru nefnd mál sameinuð, sbr. heimildarákvæði 169. gr. laga nr. 88/2008.

Ákærði hefur fyrir dómi skýlaust játað að hafa framið brot þau sem honum eru gefin að sök í ákærum. Þar sem ekki er ástæða til að efast um að játning ákærða sé sannleikanum samkvæmt er að mati dómsins nægilega sannað að hann hafi framið þá verknaði sem honum er gefið að sök í téðum ákærum. Brot ákærða eru rétt færð til refsiákvæða í ákærum.

IV.

Ákærði hefur samkvæmt sakavottorði áður sætt refsingum sem áhrif hafa í máli þessu. Ákærði gekkst þannig undir sáttagjörð sýslumanns þann 2. nóvember 2011 vegna fíkniefnaaksturs og var þá gert að greiða sekt til ríkissjóðs, en jafnframt sviptur ökurétti í 12 mánuði. Þá var ákærði, með dómi þann 4. september 2013, dæmdur til að greiða sekt til ríkissjóðs og sviptur ökurétti í tvö ár vegna fíkniefnaaksturs.

Með hliðsjón af lýstum sakaferli og 77. gr. almennra hegningarlaga nr. 19/1940, en einnig skýlausri játningu ákærða, þykir refsing hans hæfilega ákveðin 30 daga fangelsi.

Jafnframt verður ákærði dæmdur til að greiða 90.000 króna sekt til ríkissjóðs sem greiðist innan fjögurra vikna frá birtingu dóms að telja, en ella sæti ákærði fangelsi í 6 daga.

Með vísan til 101. gr. og 102. gr. umferðarlaga nr. 50/1987 og þar sem um aðra ítrekun er að ræða, ber að svipta ákærða ökurétti ævilangt frá birtingu dómsins að telja.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk 3,17 grömm af maríhúana og 0,45 grömm af tóbaksblönduðu kannabisefni, sem lögregla lagði hald á, sbr. efnaskrár lögreglu nr. 30.516 og 30.746.

Dæma ber ákærða til að greiða allan sakarkostnað, sem skv. yfirlit sækjanda er 80.151 krónur.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð

Ákærði, X, sæti 30 daga fangelsi.

Ákærði greiði 90.000 króna sekt til ríkissjóðs og komi 6 daga fangelsi í stað sektarinnar, verði hún eigi greidd innan fjögurra vikna frá birtingu dómsins að telja.

Ákærði er sviptur ökurétti ævilangt frá birtingu dómsins að telja.

Ákærði sæti upptöku á 3,62 gr. af fíkniefnum, sbr. efnaskrár lögreglu nr. 30.516 og 30.746.

Ákærði greiði allan sakarkostnað, 80.151 krónur.